Tuarascáil Deiridh an Oifigigh Éisteachta (1)

Cás M.10078 – Cargotec / Konecranes

(Téacs atá ábhartha maidir le LEE)

(2022/C 298/06)

1. An 28 Bealtaine 2021, fuair an Coimisiún fógra maidir le comhchruinniú beartaithe faoina bhfuil sé beartaithe ag Cargotec Corporation (“Cargotec”) cumasc iomlán a dhéanamh de réir bhrí Airteagal 3(1)(a) den Rialachán um Chumaisc (2) le Konecranes Plc (“Konecranes”) (an tIdirbheart Beartaithe’). Chun críoch na tuarascála seo, tagraítear do Cargotec agus Konecranes le chéile mar “na Páirtithe”.

2. An 2 Iúil 2021, ghlac an Coimisiún cinneadh chun imeachtaí a thionscnamh de bhun Airteagal 6(1)(c) den Rialachán um Chumaisc, toisc gur ardaíodh amhrais thromchúiseacha sa chéad chéim d’imscrúdú an Choimisiúin maidir le comhoiriúnacht an Idirbhirt Bheartaithe leis an margadh inmheánach.

3. An 20 Iúil 2021, ghlac an Coimisiún dhá chinneadh de bhun Airteagal 11(3) den Rialachán um Chumaisc inar cheangail sé ar gach ceann de na Páirtithe faoi seach faisnéis a sholáthar arbh ábhar í d’iarraidh ar fhaisnéis roimhe sin. Cuireadh an teorainn ama is infheidhme dá dtagraítear in Airteagal 10(3) den Rialachán um Chumaisc ar fionraí ón 20 Iúil 2021 go dtí an 13 Meán Fómhair 2021.

4. An 22 Deireadh Fómhair 2021, ghlac an Coimisiún ráiteas agóidí a cuireadh faoi bhráid na bPáirtithe (“RA”). Tugadh fógra do na Páirtithe maidir le ráiteas agóidí an 25 Deireadh Fómhair 2021 (3) agus deonaíodh sprioc-am go dtí an 9 Samhain 2021 do na Páirtithe chun a gcuid barúlacha a chur isteach.

5. Soláthraíodh rochtain do na Páirtithe ar an gcomhad an 25 Deireadh Fómhair 2021 trí bhíthin DVD, agus trí sheomra sonraí arna eagrú idir an 25 Deireadh Fómhair 2021 agus 29 Deireadh Fómhair 2021. Tar éis iarraidh ó na Páirtithe chuig Ard-Stiúrthóireacht na hIomaíochta an 29 Deireadh Fómhair 2021, inar iarradh rochtain ar fhaisnéis áirithe arna meas mar fhaisnéis rúnda ag soláthraithe faisnéise tríú páirtí, soláthraíodh rochtain do na Páirtithe ar sé dhoiciméad bhreise idir an 29 Deireadh Fómhair agus an 5 Samhain 2021. Tugadh rochtain bhreise ar chomhad freisin an 3 (4) agus an 21 Nollaig 2021, agus freisin an 17 Eanáir 2022. Ar iarraidh uathu an 22 Nollaig 2021, fuair na Páirtithe leaganacha nach raibh chomh folaithe de dhá dhoiciméad, arna soláthar dóibh an 22 Nollaig 2021 agus an 10 Eanáir 2022 faoi seach.

6. Ní bhfuair mé aon ghearán ná aon iarraidh ó na Páirtithe maidir le rochtain ar an gcomhad.

7. Idir an 21 Deireadh Fómhair agus an 11 Samhain 2021, cheadaigh mé ocht ngnóthas (iomaitheoirí, soláthróirí agus/nó custaiméirí de chuid na bPáirtithe) mar thríú daoine leasmhara sa chás seo. Soláthraíodh leagan neamhrúnda den ráiteas agóidí do na tríú daoine leasmhara agus tugadh teorainn ama dóibh faoina gcaithfidís a gcuid barúlacha a chur isteach. Chuir beirt tríú daoine leasmhara barúlacha isteach. D’iarr duine díobh freisin freastal ar an éisteacht ó bhéal agus tugadh cead dó.

8. An 9 Samhain 2021, chuir na Páirtithe a bhfreagra isteach maidir leis an ráiteas agóidí, i gcomhréir leis an sprioc-am freagartha faoin dáta sin.

9. Ina bhfreagra maidir leis an ráiteas agóidí, d’iarr na Páirtithe go dtionólfaí éisteacht fhoirmiúil ó bhéal, rud a bhí ar bun an 16 Samhain 2021. Chuaigh an éisteacht ar aghaidh gan uaim. Níor ardaíodh aon fhadhb ná aon ghearán nós imeachta i ndáil leis an éisteacht.

10. An 23 Samhain 2021, chuir an Coimisiún síneadh 20 lá oibre leis an sprioc-am le haghaidh imscrúdú an Choimisiúin, i gcomhréir le hairteagal 10(3) an dara fomhír den Rialachán um Chumaisc.

11. An 2 Nollaig 2021, sheol an Coimisiún litir fíoras chuig na Páirtithe, chun gnéithe fíorasacha breise agus/nó cothrom le dáta arna meas ag an gCoimisiún mar ghnéithe a thabharfadh tacaíocht do na réamhchonclúidí ar thángthas orthu sa ráiteas agóidí agus a d’fhéadfadh a bheith ábhartha chun bunús a thabhairt lena chinneadh críochnaitheach.

12. An 9 Nollaig 2021, chuir na Páirtithe gealltanais isteach, d’fhonn an tIdirbheart Beartaithe a dhéanamh comhoiriúnach leis an margadh inmheánach agus le feidhmiú Chomhaontú LEE, de bhua Airteagal 8(2) den Rialachán um Chumaisc (na “Gealltanais Tosaigh”). Sheol an Coimisiún tástáil mhargaidh de na Gealltanais Tosaigh sin an lá céanna.

13. An 10 Nollaig 2021, chuir na Páirtithe a mbarúlacha i scríbhinn isteach maidir leis an litir fíoras.

14. An 6 Eanáir 2022, tar éis dóibh aiseolas a fháil ón gCoimisiún maidir lena nGealltanais Tosaigh, chuir na Páirtithe a ngealltanais athbhreithnithe isteach, i gcomhréir le hAirteagal 8(2) agus 10(2) den Rialachán um Chumaisc, d’fhonn an tIdirbheart Beartaithe a dhéanamh comhoiriúnach leis an margadh inmheánach agus le feidhmiú Chomhaontú LEE. An lá céanna, sheol an Coimisiún tástáil mhargaidh ar chuid de na gealltanais athbhreithnithe sin. Tar éis aguisín breise leis an gcuid shonrach sin de na gealltanais athbhreithnithe, arna gcur isteach ag na Páirtithe an 20 Eanáir 2022, tháinig an tacar athbhreithnithe gealltanas chun bheith críochnaitheach (na “Gealltanais Chríochnaitheacha”).

15. Leis an dréachtchinneadh dearbhaítear gur comhoiriúnach leis an margadh inmheánach agus le Comhaontú LEE atá an tIdirbheart beartaithe, faoi réir chomhlíonadh iomlán na nGealltanas Críochnaitheach.

16. Rinne mé athbhreithniú ar an dréachtchinneadh de bhun Airteagal 16(1) de Chinneadh 2011/695/AE agus bainim de thátal as nach ndéileáiltear ann ach amháin le hagóidí ar ina leith a tugadh an deis do na Páirtithe a gcuid tuairimí a chur in iúl.

17. Mar gheall ar an méid thuas, measaim gur urramaíodh feidhmiú éifeachtach na gceart nós imeachta sna himeachtaí reatha.

An Bhruiséil, 15 Feabhra 2022. Dorothe DALHEIMER

(1) De bhun Airteagail 16 agus 17 de Chinneadh 2011/695/AE ó Uachtarán an Choimisiúin Eorpaigh an 13 Deireadh Fómhair 2011 maidir le feidhm agus téarmaí tagartha an oifigigh éisteachta in imeachtaí iomaíochta áirithe, (IO L 275, 20.10.2011, lch. 29) (“Cinneadh 2011/695/AE”).

(2) Rialachán (CE) Uimh. 139/2004 ón gComhairle an 20 Eanáir 2004 maidir le comhchruinnithe a rialú idir gnóthais (Rialachán um Chumaisc CE) (IO L 24, 29.1.2004, lch. 1).

(3) Soláthraíodh réamhchóip faisnéise neamhfhoirmiúil den ráiteas agóidí do na Páirtithe an 22 Deireadh Fómhair 2021.

(4) Eagraíodh seomra sonraí eile freisin an 6 Nollaig 2021.